Carcaixent digitaliza part de l’arxiu municipal
09 de juny de 2021

Carcaixent

L’Ajuntament de Carcaixent, des de la regidoria de Cultura i Patrimoni, va a difondre part del fons històric de l’Arxiu Municipal a través de la plataforma SAVEX (Servei Arxivístic Valencià en Xarxa). Es tracta d'un sistema d'informació i gestió integral comuna a tots els arxius del Sistema Arxivístic Valencià per a dotar-los d'una única eina de treball que els permet treballar en xarxa.

L’Arxiu Municipal de Carcaixent està digitalitzant la seua documentació històrica més important, amb la col·laboració de la Conselleria de Cultura, Educació i Esport. Ara, va a utilitzar la plataforma SAVEX i en breu, es podran consultar els llibres de les actes municipals de principis del segle XX, documents econòmics dels segle XIX i els primers pressupostos que es conserven.

L’objectiu és fer l’arxiu més accessible i assegurar la millor conservació d’aquest, amb la reducció de la manipulació física en les futures consultes. La integració en SAVEX suposa no sols la normalització dels procediments de treball arxivístic, sinó també una major protecció, organització i difusió del patrimoni documental valencià.

En aquests moments, conformen el SAVEX més de 100 arxius valencians, entre els quals es troben arxius històrics, de conselleries i altres organismes públics de la Generalitat, arxius privats i arxius municipals i un total de més de mil usuaris.